Il-Kummissjoni Ewropea - Skeda informattiva Spjegazzjoni tat-tikketti l-ġodda tal-effiċjenza enerġetika Brussell, il-11ta' marzu 2019 Il-Kummissjoni, x'adottat? Il-konsumaturi, meta se jkunu jistgħu jarawhom fil- ħwienet? It-tikketti l-ġodda, x'dehra għandhom? Illum, il-Kummissjoni adottat il-format u l-identità viżwali finali tat-tikketti l-ġodda tal-effiċjenza enerġetika għal sitt gruppi ta' prodotti: ħames gruppi ta' apparati elettrodomestiċi b'tikketti " riklassifikati": 1) magni tal-ħasil tal-platti; 2) magni tal-ħasil tal-ħwejjeġ u magni tal-ħasil u tat-tnixxif tal-ħwejjeġ; 3) apparat refriġeranti, inkluż apparat għall-ħżin tal-inbid; 5) unitajiet tal-wiri elettroniċi, inkluż monitors tat-television u unitajiet tal-wiri tas-sinjalar diġitali. Tikkettar ta' grupp ta' prodotti ġdid għall-apparati refriġeranti b'funzjoni ta' bejgħ dirett (magħrufa wkoll bħala "friġġijiet kummerċjali") li jintużaw fi ħwienet u f'distributuri awtomatiċi. Il-konsumaturi se jkunu jistgħu jaraw dawn it-tikketti l-ġodda fi ħwienet fiżiċi u online sa mill-1 ta'Marzu 2021. Fl-2021 se titnieda kampanja ta' informazzjoni speċifika fl-UE kollha indirizzata lejn iċ- ċittadini tal-UE. Element ġdid ta' dawn it-tikketti huwa l-kodiċi QR li permezz tiegħu l-konsumaturi jkunu jistgħu jiksbu informazzjoni uffiċjali (mhux kummerċjali) addizzjonali billi jiskennjaw il-kodiċi bi smartphone komuni. Din id-data qed tiddaħħal mill-manifatturi fil-bażi ta' data tal-UE EPREL, li se tkun disponibbli għaċ- ċittadini Ewropej kollha fi żmien ftit xhur. Is-settur privat u diversi NGOs jinsabu wkoll fil-proċess li jiżviluppaw apps li jkomplu jgħinu fl-għażla tax-xerrej (eż., billi jiffaċilitaw il-kalkolu tal-ispejjeż tar- ritorn u t-tqabbil ta' prodotti differenti). Skont il-prodott li jkun, fuq it-tikketti tal-enerġija mhux se jintwera l-konsum tal-elettriku biss, iżda anke informazzjoni oħra li tkun jew ma tkunx relatata mal-enerġija, permezz ta' pittogrammi intuwittivi, biex ix-xerrej ikun jista' jqabbel il-prodotti u jagħmel għażla aktar informata: informazzjoni dwar l-ilma li jintuża f'kull ċiklu tal-ħasil, dwar il-kapaċità tal-ħżin, dwar l-istorbju ġġenerat, eċċ. Magni tal-ħasil tal-ħwejjeġ u magni tal-ħasil u tat-tnixxif tal-ħwejjeġ Magni tal-ħasil tal-platti Apparat refriġeranti Unitajiet tal-wiri elettroniċi Friġġijiet kummerċjali Għalfejn qed issir il-bidla għal tikketta tal-enerġija unika bi skala minn "A sa G"? Sa mill-1995, it-tikketta tal-enerġija tal-UE kisbet suċċess: 85 % tal-konsumaturi Ewropej jirrikonoxxuha u jużawha meta jiġu biex jixtru. Barra minn hekk wasslet għal innovazzjonijiet fl- industrija u għal aktar kompetizzjoni, fejn il-prodotti l-ġodda mqiegħda fis-suq dejjem komplew itejbu l-klassifikazzjoni enerġetika tagħhom. Minkejja li fil-bidu l-parti l-kbira tal-mudelli kienu fil-klassijiet l- aktar baxxi (jiġifieri, E, F, G), il-mudelli l-ġodda kien ħaqqhom klassifikazzjoni dejjem ogħla sakemm wasalna f'sitwazzjoni fejn illum il-parti l-kbira jinsabu fl-ogħla klassijiet (A+++, A++, A+) u ma fadal ebda prodott fl-aktar klassijiet baxxi (f'xi każijiet, lanqas fil-klassi A). Madankollu, b'effett ta' dan ir- riżultat daqshekk pożittiv il-konsumaturi qed isibuha diffiċli biex jagħżlu l-prodotti bl-aqwa prestazzjoni: jistgħu jaħsbu li meta jixtru prodott tal-klassi A+ ikunu qed jixtru wieħed mill-aktar prodotti effiċjenti fis-suq, iżda fil-fatt xi drabi jkunu qed jixtru prodott ta' kwalità medja jew saħansitra wieħed mill-inqas effiċjenti. Bl-għan li l-konsumaturi jsibuha eħfef biex jifhmu u jqabblu l-prodotti, l-UE ddeċidiet li fil-futur ikollha tikketti tal-enerġija bi skala minn "A sa G" biss. Fl-2017 l-UE adottat sistema riveduta tat-tikkettar tal- enerġija magħmula minn: L-użu mill-ġdid tal-iskala magħrufa u effikaċi tat-tikkettar tal-enerġija minn "A sa G" għall-prodotti b'effiċjenza enerġetika, li jinkludi proċess għar-riklassifikazzjoni tat-tikketti eżistenti. Bażi ta' data diġitali għal prodotti b'effiċjenza enerġetika ġodda, biex il-prodotti ġodda kollha mqiegħda fis-suq tal-UE jiġu reġistrati fuq bażi ta' data online, u b'hekk ikun hemm aktar trasparenza u titħaffef is-sorveljanza tas-suq mill-awtoritajiet nazzjonali. Dan għandu jtejjeb il-fehim u l-koerenza, u għalhekk il-konsumaturi jsibuha eħfef biex jidentifikaw korrettament il-prodotti l-aktar effiċjenti. X'inhi r-raġuni għal bażi ta' data għal prodotti ġodda? Ġie stmat li 10-25 % tal-prodotti fis-suq mhumiex konformi għalkollox mar-regolamenti dwar it- tikkettar tal-effiċjenza enerġetika u li 10 % tal-iffrankar potenzjali ta' enerġija jintilef minħabba n- nuqqas ta' konformità. Dan huwa parzjalment dovut għad-diffikultà fl-infurzar mill-awtoritajiet nazzjonali tas-sorveljanza tas-suq minħabba t-tul żejjed tal-proċessi ta' kontroll. Biex l-attività ta' kontroll tal-konformità ssir aktar effiċjenti u effikaċi, inħolqot bażi ta' data għar- reġistrazzjoni tal-prodotti (EPREL), fejn il-manifatturi u l-importaturi jridu jirreġistraw il-prodotti tagħhom u jinkludu d-dokumentazzjoni teknika dettaljata meħtieġa għall-attività ta' kontroll tal- konformità. Dan iwassal biex l-informazzjoni importanti tkun disponibbli ċentralment, u b'hekk jissimplifika l-attività ta' kontroll tas-suq. Il-bażi ta' data se tagħmel it-tikketta u l-informazzjoni importanti dwar il-prodott disponibbli għall- konsumaturi u n-negozjanti u se tiffaċilita d-diġitalizzazzjoni tat-tikketta tal-enerġija. X'inhuma l-benefiċċji tal-Pakketti ta' miżuri dwar it-Tikkettar tal-Enerġija u l-Ekodisinn? L-istimi interni tal-Kummissjoni jindikaw il-valur totali tal-iffrankar annwali finali tal-enerġija ta' dawn it-tikketti ġodda sal-2030 huwa 38 TWh/sena, li huwa ekwivalenti għall-konsum tal-elettriku annwali tal-Ungerija. Il-Pakkett dwar it-Tikkettar tal-Enerġija huwa kontribut importanti għall-miri tal-UE fir- rigward tal-enerġija u tal-klima. Fil-bidu ta' Lulju 2019, il-Kummissjoni għandha l-ħsieb li tadotta sett ta' 11-il regolament dwar l- ekodisinn (il-Pakkett dwar l-Ekodisinn), li jkopru s-sitt gruppi ta' prodotti bit-tikketti l-ġodda u ħames gruppi ta' prodotti addizzjonali (li għalihom mhi prevista l-ebda tikketta). Ir-regolament dwar l- ekodisinn jindirizza aspetti li huma kumplimentari għat-tikkettar tal-enerġija, billi jistabbilixxi rekwiżiti minimi dwar aspetti bħall-użu tal-enerġija fil-modalità standby, il-possibbiltà ta' tiswija, id-disponibbiltà ta' spare parts jew l-iffaċilitar taż-żarmar u tar-riċiklaġġ tal-prodott meta jasal fit-tmiem tal-ħajja tiegħu, u b'hekk jappoġġaw l-implimentazzjoni tal-ekonomija ċirkolari. B'kollox, dan is-sett il-ġdid ta' miżuri huwa mistenni li sal-2030 iwassal għal iffrankar annwali addizzjonali tal-enerġija ta' 94 TWH kull sena, li huwa aktar mill-konsum tal-elettriku annwali tal-Belġju u tal-Lussemburgu. U l-possibbiltà ta' tiswija? Il-Pjan ta' Ħidma dwar l-Ekodisinn 2016 - 2019 [1] jenfasizza l-kontribut tal-ekodisinn għall-aġenda tal-ekonomija ċirkolari: meta tipprepara jew tirrevedi l-miżuri ta' implimentazzjoni, il-Kummissjoni issa qed tikkunsidra b'mod aktar sistematiku l-aspetti tal-effiċjenza tar-riżorsi bħad-durabbiltà, il-possibbiltà ta' tiswija u t-titjib fil-kwalità, ir-riċiklabbiltà u l-kompożizzjoni tal-materjali riċiklati. Dan ġie applikat għall-gruppi ta' prodotti ta' dan il-pakkett, iżda fir-Regolamenti tal-istess familja dwar l-Ekodisinn. Ir-rekwiżiti ġodda dwar il-possibbiltà ta' tiswija u r-riċiklabbiltà tal-apparati ġew introdotti fil-miżuri dwar l-ekodisinn: id-disponibbiltà ta' spare parts, is-sostituzzjoni faċli u l-aċċess għall- informazzjoni dwar it-tiswija u l-manutenzjoni għas-sewwejja professjonali ġew introdotti għall- apparati refriġeranti, għall-magni tal-ħasil tal-platti domestiċi, għall-magni tal-ħasil tal-ħwejjeġ domestiċi u għall-magni tal-ħasil u tat-tnixxif tal-ħwejjeġ domestiċi, għall-unitajiet tal-wiri elettroniċi u għall-apparat refriġeranti b'funzjoni ta' bejgħ dirett. Dawn mhumiex inklużi fir-regolamenti dwar it-tikkettar tal-enerġija adottati f'dan il-pakkett, iżda se jkunu fir-regolamenti dwar l-istess prodotti fil-bidu ta' Lulju 2019. Huma mistennija li jiġu ppubblikati fil-Eur-Lex f'Settembru 2019. It-tikketti tagħna qed jiġu adottati minn pajjiżi oħra mhux tal-UE? Rieżami konkluż fl-2014 dwar għadd ta' pajjiżi fid-dinja fir-rigward ta' Standards Minimi ta' Prestazzjoni Enerġetika (MEPS - Minimum Energy Performance Standards) u programmi ta' tikkettar tal-enerġija, f'dak iż-żmien kien diġà sab li 59 pajjiż mhux tal-UE kienu adottaw tikkettar tal-enerġija għal tagħmir li juża l-enerġija (ara l-istampa ta' hawn taħt). Rieżami analogu twettaq simultanjament mid-Dipartiment tal-Industrija tal-Awstralja li enfasizza wkoll l-għadd impressjonanti ta' pajjiżi terzi li imitaw it-tikketta tal-UE. It-tikketta tal-enerġija tal-UE saret simbolu internazzjonali tal-effiċjenza enerġetika u l-impatt tagħha wasal lil hinn mill-fruntieri tal-UE u mis-settur tal-apparati li oriġinat minnu. Fl-UE nnifisha, id-disinn tat-tikketta bil-vleġeġ ippostjati kuluriti u li jindikaw skala minn A (ħodor) sa G (ħomor) intuża minn pajjiżi mhux tal-UE għat-tikkettar tal-effiċjenza tal-bini, tat-tajers u tal-karozzi kif ukoll ta' tipi oħra ta' tagħmir destinat għall-użu tal-konsumatur jew tas-settur kummerċjali. Xi elementi ta' dan l-istess disinn jinsabu fit-tikketti tal-enerġija adottati madwar id-dinja, kemm bħala kopja diretta kif ukoll kopja kważi diretta (il-parti l-kbira tal-pajjiżi fl-Amerika ċentrali u fl-Amerika t'isfel, fl-Afrika, ħafna pajjiżi tal-Lvant Nofsani, ir-Russja u stati oħra li qabel kienu stati Sovjetiċi), bħala verżjonijiet b'xi ftit modifiki (iċ-Ċina, Hong Kong, l-Iran, it-Tuneżija) jew bħala verżjonijiet li jikkupjaw il-kodifikazzjoni tal- kuluri biss (il-Korea, it-Taipei Ċiniża). Xi eżempji huma elenkati hawn taħt. X'inhu l-qafas leġiżlattiv fis-seħħ dwar il-prodotti b'effiċjenza enerġetika? Il-prodotti b'effiċjenza enerġetika bħalissa huma regolati minn żewġ atti qafas: Direttiva u Regolament: Id-Direttiva dwar l-Ekodisinn (2009/125/KE) - l-għodda biex tittejjeb l-effiċjenza enerġetika tal- prodotti Ir-Regolament dwar it-Tikkettar tal-Enerġija (UE) 2017/1369) - l-għodda li permezz tagħha l- konsumatur jista' jirrikonoxxi l-prodotti bl-aqwa prestazzjoni Il-miżuri individwali dwar il-prodotti adottati skont dawn l-atti jippermettu lill-konsumaturi jixtru l- prodotti bl-aqwa effiċjenza enerġetika, u jiżguraw kondizzjonijiet ekwivalenti ta' kompetizzjoni għall- kumpaniji Ewropej. Bħalissa (bla ma jitqiesu l-gruppi ta' prodotti ġodda tal-Pakkett dwar it-Tikkettar tal-Enerġija u l- Pakkett futur dwar l-Ekodisinn li għandu jiġi adottat f'Lulju 2019) dawn il-prodotti b'effiċjenza enerġetika huma disponibbli fis-suq: 14-il grupp ta' prodotti koperti mir-regoli dwar l-effiċjenza enerġetika u t-tikkettar: il-magni tal- ħasil tal-platti, il-magni tal-ħasil tal-ħwejjeġ, il-magni tat-tnixxif tal-ħwejjeġ, l-apparat refriġeranti, il-bozoz, it-televisions, l-air conditioners, l-apparat tat-tisjir domestiku, il-heaters, il-heaters tal- ilma, l-unitajiet ta' ventilazzjoni residenzjali, l-apparat refriġeranti professjonali, il-heaters tal-post lokali u l-boilers tal-fjuwil solidu. disa' gruppi ta' prodotti koperti minn rekwiżiti dwar l-effiċjenza (iżda mhux dwar it-tikkettar): is- set-top boxes sempliċi, il-provvisti tal-elettriku esterni, il-muturi elettriċi, iċ-ċirkolaturi, il-fannijiet industrijali, il-pompi tal-ilma, il-kompjuters u servers, it-transformers tal-potenza u l-prodotti li jsaħħnu l-arja. żewġ miżuri orizzontali li jkopru dawn l-aspetti: il-konsum tal-elettriku fil-modalità standby/mitfi ta' prodotti elettriċi u elettroniċi, il-konsum tal-enerġija fil-modalità standby ta' apparat imqabbad ma' netwerk. Kif jittieħdu d-deċiżjonijiet dwar il-prodotti b'effiċjenza enerġetika? Fl-UE, il-miżuri kollha dwar l-effiċjenza enerġetika jiġu żviluppati permezz ta' proċess rigoruż u trasparenti għalkollox, bl-involviment mill-qrib tal-partijiet ikkonċernati u tal-Istati Membri fl-istadji kollha. Dan jinkludi: "Studju preparatorju" fil-fond bl-involviment tal-partijiet ikkonċernati li jesplora l-aspetti tekniċi, ekonomiċi, ambjentali u soċjali tal-grupp ta' prodotti. Konsultazzjoni estensiva mal-partijiet ikkonċernati (li jinkludu l-industrija, l-organizzazzjonijiet tal-konsumaturi, l-NGOs ambjentali, ir-rappreżentanti tal-Istati Membri, eċċ) permezz tal-hekk imsejjaħ "Forum Konsultattiv". Valutazzjoni tal-impatti fuq l-ambjent, fuq l-industrija u fuq il-konsumaturi, segwita b'diskussjonijiet ma' esperti u b'vot fil-kumitat bir-rappreżentanti tal-Istati Membri. Skrutinju finali mill-Parlament Ewropew u mill-Kunsill li jistgħu jiċħdu l-miżura (sa issa dan għadu ma seħħx, li juri l-appoġġ politiku qawwi għal dawn il-miżuri). Wara li llum il-Kummissjoni adottat l-Atti Delegati li jiddeskrivu t-tikketti l-ġodda, il-Parlament Ewropew u l-Kunsill tal-Ministri għandhom, għal perjodu ta' xahrejn, id-dritt li jesprimu oġġezzjoni, u wara, jekk ma tasal ebda oġġezzjoni, it-testi jiġu ppubblikati f'Il-Ġurnal Uffiċjali tal-Unjoni Ewropea. It- tikketti l-ġodda se jitniedu fil-ħwienet u online madwar l-Ewropa kollha mill-1ta' Marzu 2021. Fl-2021 se titnieda kampanja ta' informazzjoni speċifika fl-UE kollha li tkun indirizzata lejn iċ-ċittadini tal-UE. Barra minn hekk, fil-bidu ta' Lulju 2019, il-Kummissjoni għandha l-ħsieb li tadotta sett ta' 11-il regolament dwar l-ekodisinn, li jkopru s-sitt gruppi ta' prodotti b'tikketti riklassifikati u b'tikketti ġodda (magni tal-ħasil tal-platti; magni tal-ħasil tal-ħwejjeġ u magni tal-ħasil u tat-tnixxif tal-ħwejjeġ; apparat refriġeranti; bozoz; unitajiet tal-wiri elettroniċi u friġġijiet kummerċjali) u ħames gruppi ta' prodotti addizzjonali li għalihom mhi prevista l-ebda tikketta (muturi elettriċi; provvisti tal-elettriku esterni; transformers tal-potenza; servers u prodotti tal-ħżin ta' data u tagħmir tal-welding). Aktar informazzjoni Atti delegati adottati llum mill-Kummissjoni: REGOLAMENT DELEGAT TAL-KUMMISSJONI (UE) …/… fir-rigward tat-tikkettar tal-enerġija ta' apparat refriġeranti REGOLAMENT DELEGAT TAL-KUMMISSJONI (UE) …/… fir-rigward tat-tikkettar tal-enerġija ta' sorsi tad-dawl REGOLAMENT DELEGAT TAL-KUMMISSJONI (UE) …/… fir-rigward tat-tikkettar tal-enerġija ta' unitajiet tal-wiri elettroniċi REGOLAMENT DELEGAT TAL-KUMMISSJONI (UE) …/… fir-rigward tat-tikkettar tal-enerġija ta' magni tal-ħasil tal-platti domestiċi REGOLAMENT DELEGAT TAL-KUMMISSJONI (UE) …/… fir-rigward tat-tikkettar tal-enerġija ta' magni tal-ħasil tal-ħwejjeġ domestiċi u ta' magni tal-ħasil u tat-tnixxif tal-ħwejjeġ domestiċi REGOLAMENT DELEGAT TAL-KUMMISSJONI (UE) …/… fir-rigward tat-tikkettar tal-enerġija ta' apparat refriġeranti b'funzjoni ta' bejgħ dirett [1] Ara 'Pjan ta' Ħidma dwar l-Ekodisinn 2016-2019' (COM(2016) 773) Kuntatti mal-istampa: Anna-Kaisa ITKONEN (+32 2 29 56186) Lynn RIETDORF (+32 2 297 49 59) Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail